
    Republika Hrvatska
 Općinski sud u Splitu
               Split
 
                                                                      Poslovni broj: P Ob-195/2025-20
U    I M E     R E P U B L I K E     H R V A T S K E
P R E S U D A
I
R J E Š E NJ E

	Općinski sud u Splitu po sucu Dijani Selak kao sucu pojedincu, u pravnoj stvari tužiteljice M. D., OIB: ………, prijavljenog prebivališta V. .., S., zastupana po punomoćnici R. P., odvjetnici u S., protiv tuženika M. D., OIB: ……., prijavljenog prebivališta U. M. G. .., K., u parničnom postupku radi razvoda braka (sa mal. djetetom) i dr., mal. E. D., OIB: ……., prijavljenog prebivališta V. .., S., mal.dijete u postupku zastupano po posebnoj skrbnici  S. P. dipl.iur. iz Centra za posebno skrbništvo, Podružnica S., nakon održane glavne rasprave uz isključenje javnosti zaključene dana  ……….. u nazočnosti tužiteljice sa punomoćnicom, te u nazočnosti tuženika, na ročištu od  02.studenog  2026. održanog radi donošenja, objave i uručenja presude

p r e s u d i o    j e    :
I. Razvodi se brak između M. D., OIB: ……., rođenog prezimena  P., rođene  ……..godine i  M. D. OIB: …….., rođenog  …….godine, koji brak je sklopljen dana  ……..godine u V. i upisan u maticu vjenčanih matičnog ureda V. za matično područje V. za godinu …. pod rednim brojem ...

II. Zajedničko maloljetno dijete M. D. i M. D., maloljetni E. D. OIB: ……. rođen ……...godine, stanovati će se majkom M. D. na adresi V. ..,S., na kojoj će mal.djetetu biti prijavljeno prebivalište.

III. Roditelji M. D. i M. D. će zajednički i sporazumno ostvarivati pravo na roditeljsku skrb u odnosu na mal.dijete E. D. OIB: ……..

IV. Maloljetni E. D. ostvarivati će s ocem M. D. osobne odnose u obliku susreta i na način da će prvi vikend dijete provesti kod oca u vremenu od subote ujutro od 10:00 do nedjelje popodne do 19:00 sati te idući vikend koji slijedi odmah iza toga vikenda subotom od 09:00 sati ujutro do 18:00 sati i tako naizmjenice, ovisno o rasporedu i obvezama djeteta na način da će otac doći po dijete na adresu majke te isto po završetku susreta i druženja vratiti na adresu majke. 

V. Ljetne, zimske i proljetne školske praznike maloljetno dijete E. D. provoditi će sukladno dogovoru roditelja a ako dogovor izostane onda na način da će provoditi naizmjenice po 7 dana kod majke pa 7 dana kod oca dok će državne i vjerske blagdane i praznike provoditi na način da će jedan vjerski ili državni blagdan provoditi kod jednog roditelja dok će drugi sljedeći vjerski ili državni blagdan provoditi kod drugog roditelja uz međusobni dogovor roditelja prije svakog blagdana ili državnog praznika.
 
VI. Roditelji M. D. i M. D. će sve informacije u veza s maloljetnim djetetom E. D. razmjenjivati telefonski ili sms porukama.

VII. Buduća sporna pitanja u odnosu na roditeljsku skrb mal.djeteta, roditelji će rješavati u obiteljskoj medijaciji.

VIII. Nalaže se tuženiku M. D. kao ocu da novčano doprinosi za uzdržavanje maloljetnog djeteta E. D. sa iznosom od 240,00 Eur mjesečno počev od 01.veljače 2024.g pa ubuduće, (time da je za rujan, listopad, studeni i prosinac 2025.g  i siječanj, veljaču, lipanj, srpanj i kolovoz 2026.g dužan  isplatiti samo razliku od po 190,00 eur za svaki od  navedenih mjeseci) s dospijećem do svakog 15. u mjesecu za svaki tekući mjesec na račun majke mal.djeteta, M. D. koji se vodi kod P. banke Z. d.d. pod brojem računa IBAN: …………, sve sa zakonskim zateznim kamatama tekućima od dospijeća svakog mjesečnog iznosa pa do isplate, po stopi zatezne kamate koja se određuje za svako polugodište  uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog  kalendarskog dana tekućeg polugodišta za tri postotna poena.
r i j e š i o    j e :
I. Utvrđuje se da je tužiteljica povukla  tužbeni zahtjev u dijelu uzdržavanja mal. djeteta E. D. preko iznosa od 250,00 eur mjesečno do iznosa od 320,00 eur mjesečno za razdoblje od 01.veljače 2024.g pa ubuduće.

II. Odbija se kao neosnovan tužiteljičin prijedlog privremene mjere iz podneska-tužbe od 2.travnja 2025.g.

III. Svaka stranka snosi svoj trošak ovog postupka.
Obrazloženje
	1. Tužiteljica i tuženik su kao tada predlagatelji 1 i 2. sudu zajedno dana  ………... podnijeli prijedlog za sporazumni razvod braka i odobravanje Plana o zajedničkoj roditeljskoj skrbi. Tijekom tog izvanparničnog postupka tuženik više nije bio suglasan s postignutim planom o zajedničkoj roditeljskoj skrbi pa je sud rješenjem od ………. obustavio taj izvanparnični postupak te odredio da će se u ovoj pravnoj stvari pred ovim sudom postupak nastaviti kao parnični postupak i prije pravomoćnosti rješenja o obustavi izvanparničnog postupka. Sud je istim rješenjem naložio dotadašnjoj predlagateljici 1)  da u roku od 8 dana uskladi prijedlog kojim je pokrenut postupak pred ovim sudom, s odredbama Zakona o parničnom postupku (NN RH 53/91, 91/92, 112/99, 88/01, 117/03, 88/05, 02/07, 84/08, 96/08,123/08, 57/11, 148/11, 25/13,89/14,70/19, 48/22, 114/22, 155/23 - dalje ZPP) o sadržaju tužbe. 

	2. Tužiteljica je postupila po nalogu suda tako da je sudu ……...g predala podnesak-tužbu radi razvoda braka s mal. djecom, u kojoj je navela da su stranke zaključile brak u V. dana ……..g., da je u braku stranaka rođeno dvoje djece: malodobni E. D., OIB: ………. rođen dana …….., te E. D. OIB: …….. rođena dana ………..g. koja je u međuvremenu postala punoljetna ali se i dalje redovno školuje u .. gimnaziji u S.. Dalje navela u tužbi da je zbog izvanbračne veze tuženika s trećom osobom došlo do trajno i teško poremećenog odnosa te do faktičnog prestanka bračne zajednice u rujnu ……g. te da nema izgleda da se bračna zajednica ponovo uspostavi. Navela da zajednička djeca stranka žive s majkom na adresi majke. Tužbenim zahtjevom u tužbi je zatražila od suda donošenje presude o razvodu braka, da mal. dijete E. D. stanuje s majkom  na adresi V. .., S., na kojoj adresi i jest prijavljeno prebivalište maloljetnog djeteta, da će roditelji zajednički i sporazumno ostvarivati pravo na roditeljsku skrb u odnosu na maloljetnog sina, da će mal. sin s ocem ostvarivati osobne odnose u obliku susreta i druženja na način da će prvi vikend dijete provesti kod oca u vremenu od subote ujutro od 10:00 do nedjelje popodne do 19:00 sati te idući vikend koji slijedi odmah iza toga vikenda subotom od 09:00 sati ujutro do 18:00 sati i tako naizmjenice, ovisno o rasporedu i obvezama djeteta na način da će otac doći po dijete na adresu majke te isto po završetku susreta i druženja vratiti na adresu majke. Ljetne, zimske i proljetne školske praznike mal. sin da će provoditi sukladno dogovoru roditelja a ako dogovor izostane na način da će mal. sin provoditi naizmjenice po 7 dana kod majke pa 7 dana kod oca dok će državne i vjerske blagdane i praznike provoditi na način da će jedan vjerski ili državni blagdan provoditi kod jednog roditelja dok će drugi sljedeći vjerski ili državni blagdan provoditi kod drugog roditelja uz međusobni dogovor roditelja prije svakog blagdana ili državnog praznika. Zatražila i presuditi da će roditelji informacije u vezi s djecom razmjenjivati telefonski ili SMS porukama a buduća sporna pitanja u odnosu na roditeljsku skrb da će roditelji rješavati uz pomoć medijacije ili druge osobe od zajedničkog povjerenja. Na koncu zatražila tužbenim zahtjevom presudom naložiti tuženiku da doprinosi za mal. sina iznos od 320,00 eura mjesečno počevši od dana 1. veljače 2024.g. pa ubuduće i to svakog 5-tog u mjesecu za tekući mjesec na račun majke mal. djeteta, koji se vodi kod P. banke Z. d.d. pod brojem IBAN ……….. sve zajedno sa zakonskim zateznim kamatama tekućim od dospijeća svakog dospjelog, a neisplaćenog iznosa uzdržavanja pa do isplate. Dalje navela u tužbi da kako tuženik ne održava redovite susrete i viđanja s maloljetnim djetetom unatoč činjenici što je isto dužan činiti, da je onda važno radi zaštite prava i interesa maloljetnog djeteta da se isto što je moguće prije uredi sudskom odlukom, te navodeći da tuženik uzdržavanje za dijete ne plaća ili ne plaća redovito,  pa zatražila donošenje privremene mjere sadržaja kao i tužbeni zahtjev. 

	3. Tuženik je u odgovoru na tužbu od ……... naveo da on kao otac mal. E. D. ne osporava činjenicu propisanu odredbom čl. 290. obiteljskog zakona vezanu za uzdržavanje djeteta , ali da slijedom teškog financijskog razdoblja za tuženika isti nije u mogućnosti platiti traženi iznos alimentacije. Naveo da je naime nezaposlen od ……… te da od tada nema nikakvih primanja. U međuvremenu da se prijavio na HZZ. Naveo i da ima ovrhu nad računom neprekidno više od 1500 dana te da je još uvijek dužan 2.129,83 Eura s tim da ga je tužiteljica koja živi u stanu na adresi V. .. nije obavijestila da ne plaća pričuvu prema Upravitelju d.o.o. i posljedica toga da je dug prema Upravitelju d.o.o. te su tuženiku stavili još jednu ovrhu u iznosu od 1.114,29 Eura, što dovodi do iznosa dugovanja od 3.244,12 Eura. Dalje naveo da je u međuvremenu postao otac još jednog djeteta. Iznos koji se spominje u isplati alimentacije za tuženika da je neprihvatljiv jer da jednostavno nema toliko za platiti i živjeti istovremeno. Napomenuo da je jedina nekretnina koju posjeduje stan na adresi V. .., S. gdje živi tužiteljica s njihovom djecom i za to ne plaća nikakvu naknadu niti najamninu dok je on primoran plaćati mjesečnu najamninu za stanovanje. 

	4. Sud je rješenjem imenovao mal. djetetu posebnog skrbnika u osobi S. P. dipl. iur iz Centra za posebno skrbništvo, Podružnica S.. Ista se sudu očitovala podneskom navodeći da ako roditelji i dalje nisu suglasni u vezi svih bitnih sadržaja roditeljske skrbi , da onda sud zatraži mišljenje stručno mišljenje nadležnog Zavoda koje će sadržavati  kompletnu obradu roditelja i djeteta po socijalnom radniku i psihologu.

	5. Na sudskoj raspravi od ……….g tuženik je naveo da je suglasan sa tužbenim  zahtjevom tužiteljice radi razvoda njihovog braka, da ne osporava osnovanost njenog zahtjeva radi razvoda braka jer su im bračni odnosi teško i trajno poremećeni. Suglasan je i da njihovo zajedničko mal. dijete stanuje sa majkom na adresi V. .., S.. Suglasan je i da njih dvoje kao roditelji zajednički ostvaruju pravo na roditeljsku skrb u odnosu na mal. dijete E. D.. Suglasan je i sa točkama IV i V tužbenog zahtjeva tužiteljice glede načina i vremena ostvarivanja osobnih odnosa mal. sina E. sa njim kao ocem. Što se tiče prijedloga tužiteljice iz točke VI tužbenog zahtjeva da oni dvoje kao roditelji sve informacije u vezi sa djetetom razmjenjuju telefonski ili SMS porukama, naveo je  da bi se s time složio, ali da do sada među njima kao roditeljima nije bilo takve komunikacije. Naveo je i da je suglasan da buduća sporna pitanja kao roditelji, vezano uz roditeljsku skrb u odnosu na mal. dijete, rješavaju u obiteljskoj medijaciji. 

	6. Na istoj raspravi je i tužiteljica navela da predlaže da buduća sporna pitanja roditelji rješavaju u obiteljskoj medijaciji, dok je tužiteljica iz tužbenog zahtjeva  izostavila prijedlog da ih rješavaju uz pomoć druge osobe od zajedničkog povjerenja. 

	7. Tuženik je dalje što se tiče točke VIII tužbenog zahtjeva tužiteljice kojim ista traži da se tuženika obveže presudom da novčano doprinosi za mal. E. sa iznosom od 320,00 EUR mjesečno počev od 1.2.2024. pa ubuduće, u vrijeme i na način kako je to naznačeno u toj točci, naveo da se protivi visini zatraženog mjesečnog iznosa jer je trenutno zaposlen do kraja rujna 2026.g i to na samo 4 sata. Potvrdio je da nije novčano doprinosio za uzdržavanje mal. sina E. gledano od 1.2.2024. pa do tog ročišta od 16rujna 2026.g. osim što je plaćao trening i teretanu za mal. sina. Naveo je da on plaća za punoljetnu kći E. 250,00 EUR mjesečno od srpnja 2026., a i ima još jedno mal. dijete, sina A. D.. Na upit koliko smatra da bi mogao mjesečno novčano doprinositi za mal. sina E., naveo je da misli da bi mogao doprinositi sa 250,00 EUR mjesečno. Naveo sudu i da je svjestan da treba platiti i zaostatke za razdoblje od 1.2.2024. pa naveo da je voljan isplatiti zaostatke u nekom razumnom roku. Izjasnio se da je suglasan da bude obvezan presudom na plaćanje uzdržavanje za mal. sina E. sa iznosom od 250,00 EUR mjesečno počev od 1.2.2024. pa nadalje. 

	8. Na istom ročištu se tužiteljica izjasnila da je suglasna da tuženik bude obvezan presudom na plaćanje novčanog doprinosa za uzdržavanje mal. sina E. sa iznosom od 250,00 EUR mjesečno počev od 1.2.2024. pa ubuduće pa utoliko povukla tužbeni zahtjev u dijelu do zatraženog iznosa od 320,00 EUR mjesečno za utuženo razdoblje. 

	9. Tijekom postupka sud je proveo dokaze pregledom elektroničkog zapisa iz matice vjenčanih za stranke i matice rođenih za E. D. i E. D., pregledom Izviješća  HZSR PU S. od  ……. o obveznom savjetovanju prije razvoda braka, pregledom Plana o zajedničkoj roditeljskoj skrbi od  ……..., pregledom priloženog FINA-inog očevidnika neizvršenih osnova za plaćanje  bez specifikacije naplate u odnosu na M. D., pregledom priloženog prijedloga od  …... za ovrhu na temelju vjerodostojne isprave podnesenog od strane ovrhovoditelja Upravitelj d.o.o. naspram ovršenika M. D., pregledom izvatka iz matice rođenih za dijete A. D. ,  pregledom  Sporazuma Turističke zajednice Grada V. i M. D. od  ……. o prestanku radnog odnosa M. D., pregledom podataka HZMO-a o zaposlenju M. D., saslušanjem tužiteljice i tuženika na raspravi od 16.rujna 2026.g, pregledom obračuna plaće tuženika  za kolovoz 2026. izdanog od poslodavca  V. R. obrt vl. I. S..

	10. Sud je po ocjeni i analizi izvedenih dokaza na način kako propisuje čl.8.Zakona o parničnom postupku (NN RH 53/91, 91/92, 112/99, 88/01, 117/03, 88/05, 02/07, 84/08, 96/08,123/08, 57/11, 148/11, 25/13,89/14 70/19, 80/22, 114/22, 155/23 - dalje ZPP) kao i nastavno postignutom sporazumu stranaka s ročišta od 16.rujna  2026.g.  donio presudu kao u izreci iz slijedećih razloga.

	11. Nesporno je među strankama a i razvidno iz elektroničkog zapisa iz matice vjenčanih da su tužiteljica i tuženik sklopili brak …...g u V.. Nesporno je  među strankama da u braku imaju dvoje zajedničke djece, sada punoljetnu kćer E. D. rođenu  …….. i mal. sina E. D. rođenog  ……….	

	12. Odredbom čl. 51. Obiteljskog zakona (NN 103/15, 98/19,47/20, 49/23, 156/23 - dalje Obz)  propisano je da će sud razvesti brak:1.ako oba bračna druga predlažu razvod braka na temelju sporazuma, 2.ako utvrdi da su bračni odnosi teško i trajno poremećeni ili 3. ako je od prestanka bračne zajednice protekla godina dana.  Predmetni bračni drugovi su u konačnici  suglasni oko razvoda njihova braka,   nije sporno da su im bračni odnosi teško i trajno poremećeni i da je njihova faktična bračna zajednica prestala početkom 2024. , ne žive više zajedno. Nastavno svemu navedeno je sud temeljem odredbe čl. 51.ObZ-a donio odluku  o razvodu braka stranaka, tj. odlučeno je kao u točki I. izreke presude. 

	13. Odredbom čl. 413. st. 1. toč. 1. Obiteljskog zakona propisano je da će sud odlučiti po službenoj dužnosti s kojim će roditeljem dijete stanovati, ostvarivanja roditeljske skrbi i osobnih odnosa djeteta sa roditeljem te uzdržavanju djeteta odlukom suda kojom se utvrđuje da brak ne postoji ili se poništava ili razvodi te o drugim slučajevima razdvojenog života roditelja.

	14. Iz nespornih iskaza tužiteljice i tuženika, utvrđeno je iz iskaza tužiteljice da ista živi na adresi V. .., S., ima VŠS ekonomist, zaposlena je u struci, ovo joj je prvi brak po redu, u braku dvoje djece, od kojih jedno mal., a jedno sada punoljetno dijete, bez djece je izvan braka. Faktična bračna zajednica stranaka je prestala  početkom 2024. od kada stvarno ne žive zajedno, makar je tuženik povremeno dolazio do lipnja 2024. Njihovo dvoje zajedničke djeca žive sa tužiteljicom u stanu na adresi V. .., S., za koji stan je iskazom potvrdila da je isti u vlasništvu tuženika. Tužiteljica je suvlasnica nekih nekretnina, nije znala pri saslušanju u kojim omjerima, neke barake u Gradu V. i zemlje, dvorišta i vrta, to je prema iskazu naslijedila i nema nikakve financijske koristi od tih nekretnina jer nisu riješeni imovinskopravni odnosi. Ima u vlasništvu auto Citroen C4, godište ….. Nema kreditnih obveza. Ne plaća pričuvu od kad tuženik ne živi sa njom i njihovom djecom, a do tada je ona plaćala pričuvu.  Misli  da pričuva sada iznosi oko 90,00 EUR mjesečno, a dok ju je ona  plaćala iznosila je oko 70,00 EUR. Ista prima dječji doplatak za mal.sina E. 30,00 EUR mjesečno. Za punoljetnu kći ne prima dječji doplatak. Potvrdila je da su i sin i kćer zdrava djeca. Navela je da plaća porezni dug tuženika nastao u razdoblju dok su živjeli zajedno, mjesečno od 100,00 do 200,00 EUR. Prema izjašnjenju tuženika on prije iskaza tužiteljice nije čuo da tužiteljica za njega plaća taj porezni dug. Prema iskazu tužiteljice, ona je tuženika obavijestila porukom da je Porezna uprava upisala založno pravo na stan na adresi V. .., S.. Tužiteljica je zaposlena u Javnoj ustanovi, kao referent nabave sa mjesečnom neto plaćom oko 1.400,00 EUR. Uz to ima i naknadu za topli obrok i prijevoz ukupno 140,00 EUR. Prema iskazu tužiteljice, za mjesečno uzdržavanje sina E. je potrebna prehrana, odjeća, obuća, higijenske i školske potrepštine, izleti sa školom, marende u školi, socijalni kontakti sukladno životnoj dobi. Mal. sin stranaka  trenira MMA – borilački sport za što je mjesečno članarina 60,00 EUR, to trenira od početka prošle šk. godine, time da jedan period nije išao na trening, od veljače 2026. do lipnja 2026. jer je bio slomio ključnu kost. Tužiteljica je potvrdila iskazom da je treninge sinu plaćao otac na način da mu da novce da sin plati trening. Tako je bilo od kad je upisao trening pa do veljače 2026. kad je slomio ključnu kost i nakon što je ponovno počeo trenirati u lipnju 2026., te tužiteljica misli da je tuženik platio i trening i za lipanj 2026. Što se tiče punoljetne kćeri stranaka, ista sada ima 19 godina, redovni je student F. fakulteta u S., upravo je završila prvu godinu studija te ista prema neosporenom iskazu tužiteljice uredno i redovito ispunjava obaveze i potvrdila je da tuženik kao otac novčano doprinosi 250,00 EUR od srpnja 2026. za kćerino uzdržavanje. Na koncu, prema iskazu tužiteljice, mjesečni režijski troškovi za tročlano domaćinstvo tužiteljice i dvoje djece stranaka su oko 500,00 EUR (struja, voda, čistoća, komunalije, Internet, paketi mobitela za djecu).  

	15. Prema iskazu tuženika, isti živi na adresi prijavljenog prebivališta U. M. G. .., K.. Ima VSS dipl. ekonomist, u vrijeme ročišta od ……...g je zaposlen u struci kao turistički vodič. Ovo mu je prvi brak po redu, u braku dvoje djece od kojih jedno mal., a jedno punoljetno dijete. Ima  jedno mal. dijete  izvan braka. Potvrdio je iskazom, osim da su bračni odnosi stranaka teško i trajno poremećeni, da su do sada u nikakvoj komunikaciji. Kao i tužiteljica i tuženik je iskazao da je faktična bračna zajednica prestala početkom 2024. od kada stvarno ne žive zajedno, te je potvrdio točnim da je on povremeno dolazio do lipnja 2024. u stan na adresi V. .., S. u kojem su ranije svi zajedno živjeli. Potvrdio je točnim da su djeca stranaka ostala živjeti u tom stanu s majkom, te je i on iskazao da je taj stan u vlasništvu tuženika  1/1. Stekao je taj stan nasljeđivanjem. Prema iskazu tuženik drugih nekretnina u vlasništvu nema, ni u suvlasništvu ni u RH ni u inozemstvu. Živi sa svojom sadašnjom partnericom i njihovim zajedničkim mal. djetetom A. D. na adresi tuženikova prijavljenog prebivališta. Prema iskazu tuženika, njegov mal. sin  A. je zdravo dijete, kao što su zdrava i zajednička djeca stranaka. Nema u vlasništvu vrjednijih pokretnina pa tako ni auto. Stan u kojem živi u K. je u vlasništvu tuženikove sadašnje partnerice koja prema iskazu tuženika trenutno nije zaposlena. Prema iskazu tuženika, mjesečni režijski troškovi njihova tročlanog domaćinstva su oko 500,00 EUR (struja, voda, čistoća, komunalije). Tuženik nema kreditnih obveza. Dječji doplatak ne prima za sina A., prima ga tuženikova partnerica, tuženik ne zna koliko iznosi. Aktualno je tuženik u vrijeme ročišta iskaza  zaposlen u obrtu V. R., vlasnika I. S., što je u naravi turistička agencija u V. te je priložio u sudski spis obračun isplaćene mu plaće za kolovoz 2026. Neto plaća mu je za kolovoz 2026. iznosila 498,67 EUR, time da mu je na plaći obustava zbog ovrhe u iznosu od 124,67 EUR, a ta ovrha mu je za neplaćenu pričuvu za stan na adresi V. .., S.. U tom obrtu je tuženik zaposlen na određeno vrijeme, sa nepunim radnim vremenom i ugovoreno je da će raditi do kraja rujna 2026.  Iz iskaza tuženika proizlazi da će nakon toga naći neki posao. Prije nego  se zaposlio u tom obrtu bio je nezaposlen godinu i nešto dana i bio je prijavljen HZZ-u kao nezaposlen. Nije primao novčanu naknadu HZZ-a. Prije ovog zaposlenja, zadnje radno mjesto mu je bilo u Turističkoj zajednici grada V. na radnom mjestu direktora turističke zajednice i imao je prema iskazu mjesečnu neto plaću 1.800,00 EUR. Taj radni odnos mu je prestao ……..., (sud je putem e-spisa pribavio službenu bilješku u uvidu o podatke HZMO-a za tuženika, vezano za zaposlenja tuženika te utvrdio da je tuženik u razdoblju  od ……. do …….. bio zaposlen kod poslodavca Turistička zajednica  temeljem ugovora o radu na određeno vrijeme s punim radnim vremenom, te da mu je od ……. poslodavac obrt I. S. temeljem ugovora na određeno vrijeme s nepunim radnim vremenom), a na okolnost od kojih novčanih sredstava je živio u razdoblju od prestanka tog radnog odnosa pa do zasnivanja radnog odnosa u naprijed navedenom obrtu, proizišlo je iz njegova iskaza da j radio razne dnevne poslove na građevini, bez sklapanja ugovora, odnosno radio neprijavljeno na dnevnicu. Iskazao je da bi tako zaradio cca 500,00 EUR mjesečno. U razdoblju 2024., od veljače 2024. pa do ročišta iskaza, prema iskazu nije  imao nikakvih novčanih primanja osim po osnovi plaće dok je radio. Platio je trening za sina i za srpanj i kolovoz 2026. godine i to članarinu u mjesečnom iznosu od 60,00 EUR, makar sin nije trenirao cijelo vrijeme u srpnju i kolovozu 2026., nego samo neke dane, ali članarina se treba platiti i za te ljetne mjesece. 

	16. Tužiteljica se potom suglasila da se tuženiku prilikom donošenja presude umanje mjesečni iznosi uzdržavanja za one mjesece kada je tuženik platio članarinu od 60,00 EUR mjesečno za trening sina i to za 9 mjeseci, preciznije rujan, listopad, studeni i prosinac 2025., siječanj, veljaču 2026., te lipanj, srpanj i kolovoz 2026. 

	17. Tuženik je predložio da mu obveza plaćanja mjesečnih iznosa za uzdržavanje mal. sina bude određena do 15. u mjesecu za tekući mjesec, nakon čega je tužiteljica navela da je s tim suglasna i utoliko korigirala u tom dijelu točku VIII tužbenog zahtjeva. 
    
	18. Nakon ovako provedenog dokaznog postupka stranke su se sudu izjasnile da daljnjih dokaznih prijedloga nemaju, te predložile zaključenje rasprave i donošenje sudske odluke sukladno dogovoru stranaka.

	19. Kako je utvrđeno da su predmetni roditelji suglasni oko toga da se presudi da će mal. sin stanovati s majkom na navedenoj adresi, te kako iz iskaza roditelja proizlazi da majka primjereno skrbi o mal. sinu koji s njom stanuju još od vremena razdvajanja roditelja, te kako otac nema primjedbi na brigu majke o mal. sinu, to je odluka o tome da će mal. sin stanovati s majkom u najboljem interesu mal. sina stranaka i sukladna njegovoj dobrobiti. Stoga je presuđeno kao u točki II izreke ove presude.

	20. Kako roditelji suglasno predlažu zajedničku roditeljsku skrb, te kako nema dokaza da bi takva presuda bila protivna najboljem interesu i dobrobiti mal. sina stranaka, onda je sud i presudio na način kao u točki III izreke presude. Pri tome se naglašava predmetnim roditeljima da je Obiteljskim zakonom propisana roditeljska skrb, koju čine odgovornosti, dužnosti i prava roditelja, u svrhu zaštite i promicanja djetetovih osobnih i imovinskih prava te dobrobiti. Roditelji su dužni o pojedinačnim sadržajima roditeljske skrbi razgovarati i sporazumijevati se s djetetom u skladu s njegovom dobi i zrelošću. U temeljne sadržaje roditeljske skrbi ulazi pravo i dužnost zaštite osobnih prava djeteta na zdravlje, razvoj, njegu i zaštitu; odgoj i obrazovanje; ostvarivanje osobnih odnosa i određivanje mjesta stanovanja te pravo i dužnost zastupanja djetetovih osobnih i imovinskih prava i interesa (čl. 91. i 92. ObZ-a). Roditelji ostvaruju roditeljsku skrb nad svojom maloljetnom djecom, ostvarivanje roditeljske skrbi je pravo, obveza i dužnost roditelja. Oba roditelja imaju pravo i dužnost ravnopravno, zajednički i sporazumno ostvarivati roditeljsku skrb. Roditelji su dužni prilikom zajedničkog ostvarivanja roditeljske skrbi sporna pitanja pokušati riješiti sporazumno (čl. 104., čl. 106. ObZ-a.). Kad roditelji trajno ne žive zajedno, dužni su ostvarivanje roditeljske skrbi sporazumno urediti planom o zajedničkoj roditeljskoj skrbi, koji mora biti potvrđen od suda, a ako nema sporazuma roditelja, odluku donosi sud (čl. 107., 461 – 467. Obiteljskog zakona). 

	21. Odredbom čl. 104. st. 1. ObZ-a propisano je da roditelji imaju prava i dužnosti ravnopravno zajednički i sporazumni ostvarivati roditeljsku skrb, a stavkom 4. da su roditelji dužni prilikom zajedničkog ostvarivanja skrbi sporna pitanja pokušati riješiti sporazumno. 

	22. Odredbom čl. 420. st.1. ObZ-a propisano je sud može odlukom o tome s kojim će roditeljem dijete stanovati, o načinu ostvarivanja osobnih odnosa djeteta sa drugim roditeljem i u ostvarivanju roditeljske skrbi donijeti na temelju sporazuma roditelja ako smatra da je taj sporazum u skladu s dobrobiti djeteta. Stavkom 2. istog članka ako roditelji sporazumno odluče ostvarivati zajedničku roditeljsku skrb, sporazum mora određivati sva bitna pitanja iz Plana o zajedničkoj roditeljskoj skrbi sukladno odredbi čl. 106. st. 2. ovog Zakona. 

	23. Dakle, presuda na način kao u točkama II i III izreke je donesena temeljem suglasnog prijedloga roditelja i pozivom na čl.420.st.1.Obz-a a iz razloga sporazumnog prijedloga roditelja i pozivom na tu odredbu je odlučeno i o načinu i vremenu ostvarivanja osobnih odnosa oca sa mal. djetetom na način kao u točkama IV i V izreke presude kao i pozivom na odredbu čl. 119. Obz-a kojom je propisano  da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost  ostvarivati osobne odnose s djetetom neovisno o njegovu pravu na ostvarivanje roditeljske skrbi. Stavkom 2. propisano je da roditelj i druge osobe koje stanuju s djetetom i skrbe se o djetetu dužne su mu omogućiti ostvarivanje osobnih odnosa s roditeljem s kojim ne stanuje te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

24. Kako to proizlazi iz odredbe čl.18.st.1.Konvencije o pravima djeteta (NN, Međunarodni ugovori, 12/93 i 20/97), oba roditelja su zajednički odgovorna za odgoj i razvoj djeteta i naglašava se roditeljima da oni imaju najveću odgovornost za odgoj i razvoj svog djeteta i da im dobrobit djeteta mora biti njihova temeljna  skrb kao i da prisutnost i angažiranje oba roditelja u podizanju zajedničkog mal. djeteta doprinosi pravilnom psihofizičkom razvoju i pravilnom formiranju ličnosti djeteta.

	25. Sud sukladno svojoj obvezi iz čl. 417.st.l. Obz-a upozorava roditelje da je ostvarivanje osobnih odnosa djeteta  s roditeljem od posebne važnosti za dobrobit djeteta. Utoliko sud potiče roditelje na buduće sporazumijevanje oko svih aspekata roditeljske skrbi te ih za slučaj budućih spornih pitanja u odnosu na roditeljsku skrb  potiče na sudjelovanje u postupku obiteljske medijacije za slučaj budućih eventualnih spornih pitanja.

26. Sukladno odredbi čl.417.st.3.Obz-a, a kako se radi o parničnom postupku, sud u obrazloženje odluke unosi pisano upozorenje o pravnim posljedicama nepoštivanja obveze omogućavanja ostvarivanja osobnih odnosa djeteta s drugim roditeljem, i to: 1. mogućnost izricanja novčane kazne u iznosu do 3.980,00 Eur, 2. mogućnost izricanja zatvorske kazne od jednog dana do šest mjeseci te 3. mogućnost promjene odluke s kojim će roditeljem dijete stanovati.

	27. Roditeljima se naglašava i to da ni jedna sudska odluka  kojom se reguliraju susreti i druženja  djeteta i roditelja s kojim dijete ne stanuje, ne  isključuje mogućnost drugačijeg dogovora roditelja, neovisno jeli to sadržano  u izreci odluke, osim u situaciji ako je sud izrijekom ograničio ili zabranio takve susrete i druženja radi zaštite  dobrobiti djeteta.

	28. Kako su predmetni roditelji postigli sporazum i da će buduća sporna pitanja u odnosu na roditeljsku skrb rješavati u obiteljskoj medijaciji te da će informacije o mal. djetetu razmjenjivati telefonski ili sms porukama, te kako sud prosuđuje da taj sporazum roditelja nije protivan interesima njihova mal. sina, to je sud presudio kao u točkama VI i VII izreke presude.

29. Mjerodavne za presuđenje o visini doprinosa tuženika kao oca za  uzdržavanje maloljetnog djeteta stranaka su slijedeće zakonske odredbe.
 
30. Prema čl. 281. Obz-a uzdržavanje je dužnost i pravo roditelja i djece, bračnih i izvanbračnih drugova, srodnika u ravnoj lozi te pastorka i maćehe i očuha, kad je to predviđeno ovim Zakonom. Prema čl.282.Obz-a osobe iz čl.281. ovoga Zakona međusobnom uzdržavanju pridonose prema svojim mogućnostima i potrebama uzdržavane osobe, uz uvjete i na način određen ovim Zakonom. Prema čl.283.st.l. Obz-a uzdržavanje djece ima prednost pred uzdržavanjem bračnog ili izvanbračnog druga i roditelja. Prema čl. 288.st.1. Obz-a roditelji su prvi dužni uzdržavati svoje maloljetno dijete. Radno sposoban roditelj ne može se osloboditi dužnosti uzdržavanja maloljetnog djeteta. Prema čl.306.Obz-a uzdržavanje se može odrediti samo za vrijeme nakon podnošenja zahtjeva za uzdržavanje, osim ako je drukčije određeno ovim Zakonom.
 
	31. Opće pravilo utvrđivanja visine iznosa za uzdržavanje je sadržano u čl.307.Obz-a. U stavku 1. toga članka je propisano da će u sporu o uzdržavanju sud  utvrditi ukupan iznos sredstava potrebnih za uzdržavanje. Prema stavku 2., pri procjenjivanju potreba uzdržavane osobe sud će uzeti u obzir njezine prihode, imovinsko stanje, sposobnost za rad, mogućnost zaposlenja, zdravstveno stanje te druge okolnosti o kojima ovisi odluka o uzdržavanju. Prema stavku 3., pri procjenjivanju mogućnosti osobe koja je dužna uzdržavati uzet će se u obzir njezino imovinsko stanje, sva njezina primanja i stvarne mogućnosti stjecanja povećane zarade, njezine vlastite potrebe i druge zakonske obveze uzdržavanja.
 
	32. Prema čl. 309.Obz-a uzdržavanje za dijete uvijek se određuje u novčanom iznosu.
 
	33. Prema članku 311.st.1.Obz-a, ukupne materijalne potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta. Prema stavku 2. istog članka, ukupne materijalne potrebe djeteta određuju se prema životnom standardu roditelja koji ima obvezu plaćanja uzdržavanja.
 
	34. Člankom 313.st.l.Obz-a je propisano da se ukupne mogućnosti roditelja obveznika uzdržavanja koje sud utvrđuje u parničnom postupku odnose na prihode i imovinsko stanje roditelja koji ima obvezu plaćati uzdržavanje u vrijeme kad se uzdržavanje određuje. Prema stavku 2. Obz-a, roditelj koji ima obvezu plaćati uzdržavanje za dijete dužan je prikazati ukupne neto prihode u koje ulaze sva stalna i privremena novčana primanja.
 
	35. Prema čl.313.st.4.Obz-a, kada sud utvrđuje mogućnosti roditelja koji ima obvezu plaćati uzdržavanje, dužan je osim prihoda i imovinskih prilika iz stavka 2. ovoga članka uzeti u obzir i sve druge mogućnosti stjecanja zarade u skladu s dobi, obrazovanjem i radnom sposobnosti roditelja. Prema stavku 5., novčane obveze roditelja obveznika uzdržavanja uzimaju se u obzir samo u iznimnim slučajevima ako traju dulje vrijeme i ako su nužne za zadovoljenje osnovnih životnih potreba.
 
	36. Kako sud smatra da sporazum roditelja glede visine iznosa novčanog doprinosa tuženika kao oca nije protivan interesima i dobrobiti mal. djeteta stranaka to je sud uvažavajući činjenice koje proizlaze iz iskaza predmetnih roditelja i odlučio na način kao u točki  VIII izreke presude. Odlučujući sud je cijenio životnu dob  mal. sina stranaka, da je zdravo dijete, da s majkom stanuje u stanu vlasništva tuženika, da se materijalne potrebe mal. sina odnose na potrebe za prehranom, odjećom, obućom, njegovim obrazovanjem u školi, higijenskim i školskim potrepštinama, troškovima vezano za izlete sa školom, troškove marende u školi, troškove za socijalne kontakte sukladno životnoj dobi, za njegov odgoj, brigu o  zdravlju, izvanškolske aktivnosti aktualno treniranje borilačkog sporta, te da se i na mal. sina stranaka odnose režijski troškovi dakle troškovi stanovanja. S druge strane sud je cijenio financijsko i imovno stanje tuženika razvidno iz njegova iskaza, njegova primanja što po osnovu prijavljenog što neprijavljenog rada, da je osim mal. sina stranaka u zakonskoj obvezi uzdržavanja i sada punoljetne kćeri stranaka za koju doprinosi 250,00 eur mjesečno te da je u zakonskoj obvezi i uzdržavanja svog trećeg djeteta, mal. sina A. kojeg je dobio u novoj partnerskoj vezi  i s kojim djetetom stanuje. U takvim naprijed navedenim okolnostima i kod navedenih utvrđenja suda sud prosuđuje da materijalne potrebe mal. sina stranaka mogu biti zadovoljene sa iznosom od  250,00 eur mjesečno počev od  01.veljače 2024. pa ubuduće ,pa je tako i presuđeno, imajući pri tome u vidu izjašnjenje tuženika da je suglasan s time  i da je svjestan da je dužan platiti zaostatke. 
        
	37. Stoga je presuđeno na način kao u točki VIII izreke a pri tome je sud umanjio, nastavno takvoj suglasnosti tužiteljice, mjesečne iznose od po 250,00 eur za onih 9 mjeseci kada je tuženik platio članarinu od po 60,00 eur mjesečno za trening sina i to baš za mjesece rujan, listopad, studeni i prosinac 2025. i za siječanj, veljaču, lipanj, srpanj i kolovoz 2026.g. To znači da je za navedene mjesece dužan isplatiti samo razliku od po 190,00eur mjesečno, pa je to tako i precizirano u točki VIII izreke presude.

38. Što se tiče majke kao roditelja s kojim mal. dijete stanuje, na istaći je da je izjednačivanje svakodnevne skrbi o maloljetnom djetetu i novčanog uzdržavanja regulirano čl.310.Obz-a kojim je propisano slijedeće. Roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja. Prema stavku 2. istog članka, svakodnevna skrb o djetetu smatra se jednakovrijednom zadovoljavanju materijalnih potreba djeteta u obliku novčanog uzdržavanja.

39. Tuženik je svoju obvezu dužan podmirivati u vrijeme i na način kako je navedeno u izreci presude. Za zakašnjenja u plaćanju, presuđene su zakonske zatezne kamate od dospijeća svakog mjesečnog iznosa pa do isplate. Odluka o kamatama na dosuđene iznose uzdržavanja temelji se na odredbi čl.29.st.2. i 8. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/21, 156/22, 155/23 - dalje ZOO).

	40. Kako su se stranke na raspravi od ……….g sporazumjele o visini novčanog doprinosa tuženika mjesečno za uzdržavanje mal.sina, te kako je potom tužiteljica povukla  tužbeni zahtjev u dijelu uzdržavanja mal.djeteta E. D. preko iznosa od 250,00 eur mjesečno do iznosa od 320,00 eur mjesečno za razdoblje od 01.veljače 2024.g pa ubuduće, to djelomično povlačenje je utvrđeno točkom I izreke rješenja.

	41. Nastavno postignutom sporazumu roditelja osnovom kojeg je sud odlučio na način kao u izreci ove presude, sud je posljedično odbio kao neosnovan tužiteljičin prijedlog iz tužbe od ………...g za određivanjem privremene mjere na način kako je predložena, jer je ista konzumirana ovom presudom. 

42. Odluka o parničnom trošku postupka je donesena osnovom čl.366.st.1. Obiteljskog zakona imajući u vidu postignuti sporazum predmetnih roditelja oko svega oko čega je sud odlučio na način kao u izreci presude. 

U Splitu, 02. studenog 2026.g

                                                                                                                S U D A C

                                                                                                           DIJANA SELAK 

UPUTA O PRAVNOM  LIJEKU: Protiv ove presude i rješenja je dopuštena je žalba nadležnom Županijskom sudu. Žalba se podnosi putem ovog suda, za Županijski sud, u pet primjerka, u roku od 15 dana od dana primitka ove presude i rješenja. 


DNA:
-punomoćniku tužiteljice
-tuženiku 
-posebnom skrbniku mal.djeteta
-HZZSR, PU S. po pravomoćnosti
-matičnom uredu, po pravomoćnosti

